༈ །།རབ་འབྱམས་སྨྲ་བ་ཀི་ར་ཎའི་མཐའ་ཅན་ལ་གནང་བའི་བཀའ་ཤོག་བཞུགས།
༢༢༢

རྒྱལ་བ་མུས་པ་རྗེ་ལ་གུས་བཏུད་ནས། །མང་དུ་ཐོས་པའི་དགེ་སློང་ས་སྐྱ་པ། །བྱམས་པ་ངག་དབང་ཀུན་དགའི་མིང་ཅན་གྱིས། །གྲོགས་མཆོག་རབ་འབྱམས་སྨྲ་བར་འཕྲིན་འདི་བསྲིངས། །བློ་ལྡན་ཁྱོད་ཀྱི་རི་མོ་རྟེན་དང་བཅས། །ཁོ་བོས་གཟུགས་འཛིན་དབང་པོ་སྐྱོན་མེད་དྲུང་། །ཉམས་མེད་རྒྱ་ལྡན་འབྱོར་པས་ཤེས་པ་སྤྲོ། །ཕན་ཚུན་དངོས་མཇལ་ལྟ་བུའི་དགའ་བདེ་རྒྱས། །དེ་ནང་བསྲིང་དོན་ཇི་བཞིན་ངེས་པའི་ལན། །གྲོགས་མཆོག་ཁྱེད་ཀྱི་སྔ་ཕྱིའི་བསམ་སྦྱར་ལ། །སྙིང་ཡོད་སུ་ཞིག་དགའ་བ་ཅིས་མི་སྐྱེ། །དེ་ཕྱིར་ཁོ་བོའང་མཆོག་ཏུ་བསམ་པ་ཚིམ། །ལྷག་པར་ངོ་མཚར་ཆེའོ་རྗེ་ཡིད་རང་། །ད་དུང་དེ་བཞིན་ཡེང་མེད་བརྗེད་མེད་མཛོད། །ཁྱོད་ཀྱི་བསམ་སྦྱོར་དེ་ལས་མ་འདས་ན། །ཁོ་བོ་ཅག་དང་རྗེ་བཙུན་མུས་ཆེན་གཉིས། །བྱང་ཆུབ་བར་དུ་འབྲལ་མེད་ཞལ་བཞེས་ཡོད། །དེ་ཕྱིར་ཁྱོད་ཀྱི་འདི་ཕྱིའི་འདུན་མ་ལེགས། །བླང་དོར་མ་ལོག་དགའ་བ་སྒོམས་ཤིག་བུ། །ཁོ་བོ་འདི་ཕྱོགས་དད་ལྡན་འགའ་རེ་ལ། །འདོད་ཆོས་འཆད་དང་མཆོག་གསུམ་གསོལ་འདེབས་ལ། །བརྩོན་པའི་ངང་ནས་གསར་བུ་མེད་ཙམ་གནས། །དཔྱོད་ལྡན་ཁོ་བོས་དུས་རྣམས་ཐམས་ཅད་དུ། །ཐོས་བསམ་སྒོམ་དང་མཁས་པའི་ལས་གསུམ་གྱིས། །སྤྱི་དང་བྱེ་བྲག་བསྟན་པ་རིན་ཆེན་འདི། །རབ་རྒྱས་དབྱར་མཚོ་བཞིན་དུ་སྤེལ་སྙམ་པའི། །བསམ་སྦྱོར་དྲག་པོས་ངལ་བ་མང་བྱས་ཀྱང་། །ཀྱེ་མ་ད་ནི་བསྟན་པ་ཉམས་འདོད་པས། །ངན་པའི་སྐྱེ་བོས་གདུག་རྩུབ་སྣ་ཚོགས་ཀྱི། །དུས་རྣམས་གཏན་དུ་བསམ་དོན་བསྒྲུབ་དཀའ་བ། །འདི་ལ་བསམ་པས་ཡང་ཡང་མཆི་མ་དཀུ། ལྷག་པར་གཟུར་གནས་མང་ཐོས་རྣམས་དཔྱོད་ཅན། །ཐུགས་ཡིད་གཅིག་ཏུ་འདྲེས་པའི་གྲོགས་མཆོག་རྣམས། །སྐྱེ་བོ་ངན་པའི་བསམ་ངན་སྦྱོར་རྩུབ་ཀྱིས། །ཁོ་བོ་ཅག་དང་ས་ཡུལ་གྱི་བསྐལ་བ། །འདི་ལས་ངལ་བ་བྱུང་ཚུལ་འདི་ལྟར་སྟེ། །རང་ཉིད་གཅིག་པུའམ་ཚོགས་པའི་དབུས་གནས་ཀྱང་། །འབྲེལ་ཐབས་མེད་པའི་སྙིང་གི་གྲོགས་མཆོག་ཁྱེད། །བརྗེད་མེད་སྙིང་གི་དཀྱིལ་ན་ལྷང་ངེ་བ། །འབྲལ་མེད་དྲན་པའི་ཡུལ་དུ་གསལ་ལེ་བ། །དུས་རྣམས་ཀུན་དུ་སེམས་ལ་དུང་ངེ་བ། །ཡང་དང་ཡང་དུ་མིག་སྔར་ལམ་མེ་བ། །དེ་ཕྱིར་རྨི་ལམ་ངང་དུ་ཡུད་ཙམ་མཇལ། །མཇལ་ཀྱང་མངོན་སུམ་སྤྱོད་པའི་ཡུལ་མེད་པས། །ཀྱེ་མ་མི་སྲིད་སྲིད་པའི་སྡུག་བསྔལ་འདི། །བདག་གི་ཆོས་བཞིན་བྱས་པས་ཐོག་ཏུ་བབས། །བསླུ་མེད་དཀོན་མཆོག་རྣམས་ཀྱང་ཐུགས་རྗེ་ཆུང་། །བཀའ་སྲུང་རྣམས་ཀྱང་མཐུ་རྩལ་དམན་ནོ་སྙམ། །ཡིད་ཆད་སྡུག་བསྔལ་བཟོད་གླག་མེད་པའི་ངང་། །ཁྱད་པར་འཁོར་ངན་སྤྱོད་པས་སེམས་དཀྲུགས་ཚེ། །གྲོགས་མཆོག་རབ་འབྱམས་སྨྲ་བ་སྙིང་ནས་དྲན། །འོན་ཀྱང་རང་ཉིད་སྔོན་གྱི་ལས་འཕྲོ་ཡིས། །ཚེ་འདིར་ལུགས་གཉིས་ཤེས་བྱའི་དཀྱིལ་འཁོར་ལ། །བླང་དོར་བྱེད་པའི་བློ་གྲོས་མིག་གསལ་ཞིང་། །ལྷག་པར་ཡོངས་འཛིན་མཆོག་གི་བཀའ་དྲིན་ལས། །གང་སྣང་ལྷ་དང་བླ་མའི་རྣམ་རོལ་དུ། །དྲན་འདུན་དྲག་པོས་གསོལ་འདེབས་ངང་དུ་གནས། །སླར་ཡང་དེ་ཕྱོགས་ཁམས་ཀྱི་འཚོ་སྐྱོང་དང་། །གང་སྤྱིའི་གནས་ལ་བླང་དོར་རབ་མཁས་ཤིང་། །བསླུ་མེད་སྐྱབས་ལ་གསོལ་འདེབས་འབད་རྩོལ་ཐོན། །ད་ལམ་ཡི་གེ་རྟེན་དུ་རྒྱ་དར་ལ། །སྔགས་བཏབ་རྡོ་རྗེ་མདུད་པ་རྒྱ་ལྡན་བཅས། །བསམ་རྩེ་བྲང་ཆེན་ཡང་ཐོག་གནས་ནས་བྲིས།།